માનસી માઈક્રોબાયોલોજી સાથે બીએસસી થઈ ગઈ…નવસારી સેંટરમાં એનો પ્રથમ ક્રમ આવ્યો હતો. માનસીને ખુશીની સાથે સાથે રંજ પણ થઈ રહ્યો હતો…! હવે કૉલેજ જવાનું બંધ થઈ ગયું હતું…એટલે અમરને મળવાનું પણ સાવ ઓછું થઈ ગયું હતું…અમર સાથેના સંબંધ એ એના માતપિતાથી છુપાવવામાં અત્યાર સુધી સફળ રહી હતી. એક માત્ર સાહેલી અવનિને એ સંબંધની જાણ હતી. એને થતું કે પપ્પાને કહી દઉં અમર વિશે…પણ એ એના પપ્પાનો સ્વભાવ જાણતી હતી…એ કદી ય આ સંબંધને મંજૂર ન રાખે…! પપ્પાને તો કદાચ મનાવી પણ શકાય પણ મમ્મી…!! ના બાબા ના…! મમ્મી તો ક્યાં મારી નાંખે ક્યાં મરી જાય…!